**ПРОЕКТ НА НОВ ПРАВИЛНИК**

**ЗА УСТРОЙСТВОТО И ДЕЙНОСТТА НА ОП „СОЦИАЛНО ПРЕДПРИЯТИЕ ЗА ХОРА С УВРЕЖДАНИЯ - ПЛОВДИВ“**

**ВНОСИТЕЛ: ИЛИЯ КИРЧЕВ - ЗАМ.- КМЕТ ФЗСДЕ НА ОБЩИНА ПЛОВДИВ**

***Проект***

Съгласно чл. 26, ал. 4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: taniaj\_777@abv.bg, или в деловодството на община Пловдив, пл. „Стефан Стамболов” № 1.

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВ ПРАВИЛНИК ЗА УСТРОЙСТВОТО И ДЕЙНОСТТА НА ОП „СОЦИАЛНО ПРЕДПРИЯТИЕ ЗА ХОРА С УВРЕЖДАНИЯ - ПЛОВДИВ”.**

**1. Причини, които налагат приемането на Правилника за устройството и дейността на ОП „Социално предприятие за хора с увреждания - Пловдив“:**

С Решение на Общински съвет - Пловдив № 290 от 26.07.2018 г. във връзка с изпълнението на проект "Създаване на ново социално предприятие за хора с увреждания в Община Пловдив", по Оперативна програма „Развитие на човешките ресурси“ 2014-2020, Приоритетна ос 2 „Намаляване на бедността и насърчаване на социалното включване“, процедура BG05M9OP001-2.010 „Развитие на социалното предприемачество“ е създадено ОП „Социално предприятие за хора с увреждания - Пловдив“. След направеното удължаване, срокът за изпълнение на проекта изтече на 23.12.2019 г. В момента предприятието изпълнява предвидената устойчивост от 12 месеца. До сега предприятието е осигурило заетост на 45 лица, от които - 40 с увреждания. Понастоящем утвърденият числен състав на ОП „Социално предприятие за хора с увреждания - Пловдив“ е 23 щатни бройки. Предприятието е носител на Годишна национална награда за социална иновация в подкрепа на социалната икономика през 2019 г., в категория "Социални иновации, свързани със заетост" и на Грамота за иновативен продукт на Европейския панаир на предприятия и кооперации от социалната и солидарната икономика от Осмия европейски форум за социално предприемачество, проведен през 2019 г.

Предвид изискването на § 2 от Допълнителните разпоредби на Наредбата за създаване, управление и контрол върху дейността на общинските предприятия на Община Пловдив по глава VІ от Закона за общинската собственост, директорът на предприятието с доклад с вх. №20 ОПР-669/05.06.2020г. е представил обосновка на обстоятелства, изискващи внасянето на няколко промени в Правилника за устройството и дейността на управляваното от него предприятие.

Промените, които се предлагат целят разширяване в предмета на дейност на предприятието, като се създаде възможност за изработване на продукция за нуждите на община Пловдив или други общински звена на бюджетна издръжка. Предприятието има капацитета да изработва изделия от текстил (напр. постелъчен инвентар, покривки, престилки и т. н.) за нуждите на общинските детски заведения и социални услуги, както и други изделия (напр. сувенири, чанти за многократна употреба, коледни играчки от духано стъкло и др.) за нуждите на община Пловдив или други общински звена на бюджетна издръжка. Това допълнение в предмета на дейност би създало още една възможност за реализация на продукцията на предприятието, като по този начин биха могли да се спестят бюджетни средства - вместо на външни конрагенти, изработването на артикули от посочената гама да се възложи на общинското предприятие.

Предвид изискванията на Закона за предприятията на социалната и солидарна икономика (ЗПССИ) за вписване в регистъра на социалните предприятия е необходимо да се доразвият правилата относно прозрачността в управлението на предприятието и участието на работниците и служителите в него. В глава четвърта от ЗПССИ са предвидени мерки за насърчаване на социалната и солидарната икономика, които се прилагат след вписване в регистъра на социалните предприятия. Сред тях са: предоставяне на методическа помощ от министъра на труда и социалната политика при търсенето на специализирано финансиране за дейността на предприятието, в т. ч. чрез европейските структурни и инвестиционни фондове; възможността да се използва отличителната сертификационна марка за социалните предприятия и техните стоки или услуги; както и осигуряване на достъп до електронна платформа, чрез която субектите на социалната и солидарна икономика могат да представят дейността си пред заинтересовани лица с цел бъдещи партньорства и съвместна дейност.

Освен предложените от директора на предприятието изменения в Правилника, е належащо текстовете на същия да бъдат приведени в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС и на относимото законодателство.

С оглед на всичко изложено, целесъобразно и законосъобразно се явява приемането на нов Правилник за устройството и дейността на ОП „Социално предприятие за хора с увреждания - Пловдив“.

При изработването на проекта на Правилник за устройството и дейността на ОП „Социално предприятие за хора с увреждания - Пловдив" са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**Принцип на необходимост** – необходимо е приемането на нов Правилник за устройството и дейността на ОП „Социално предприятие за хора с увреждания - Пловдив“ с оглед повишаване на ефективността на дейността на предприятието по време на предвидената в административния договор устойчивост, както и за привеждането на текстовете на Правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

**Принципът на обоснованост** – приемането на нов Правилник за устройството и дейността на ОП „Социално предприятие за хора с увреждания - Пловдив“ се обосновава с разпоредбите на чл.52, ал.3 и ал.4 от Закона за общинската собственост, във връзка с чл.3, ал.8, ал.9 и ал.11 и §2 от Раздел VІІ от Наредбата за създаване, управление и контрол върху дейността на общинските предприятия по гл.VІ от ЗОС и във връзка с чл.4, т.5 и чл.7, т.2 от Закона за предприятията на социалната и солидарна икономика, както и с необходимостта от привеждане текстовете на Правилника на предприятието в съответствие с Наредбата за създаване, управление и контрол върху дейността на общинските предприятия по гл.VІ от ЗОС.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на Община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет – Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеният Правилник за устройството и дейността на ОП „Социално предприятие за хора с увреждания - Пловдив“ е в съответствие с нормативните актове от по-висока степен.

При изработване на проекта на Правилника за устройството и дейността на ОП „Социално предприятие за хора с увреждания - Пловдив“ е спазен чл. 18а от Закона за нормативните актове, както и разпоредбите на глави II и III от същия. Извършена е частична предварителна оценка на въздействието.

**Цел на приемането на нов Правилник за устройството и дейността на ОП „Социално предприятие за хора с увреждания - Пловдив“**

Целта на приемането на настоящия Правилник е да се разшири предметът на дейност на предприятието, да се отговори на изискванията на Закона за предприятията на социалната и солидарна икономика, както и да се приведат текстовете на Правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

**Финансови средства, необходими за прилагането на Правилника**

За прилагане на новия Правилник за устройството и дейността на ОП „Социално предприятие за хора с увреждания - Пловдив“ не е необходимо разходването на допълнителни бюджетни средства.

**Очаквани резултати**

Повишаване на ефективността на предприятието, чрез разширяване на предмета на дейността му с производство на артикули, които биха могли да се използват за нуждите на община Пловдив и други общински звена на бюджетна издръжка.

Предприятието ще може да се възползва от насърчителните мерки, предвидени в Закона за предприятията на социалната и солидарна икономика, след вписване в Регистъра на социалните предприятия при Министерството на труда и социалната политика.

Не на последно място, текстовете на Правилника ще бъдат приведени в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

**Анализ за съответствие с правото на Европейския съюз**

Предлаганото приемане на нов Правилник за устройството и дейността на ОП „Социално предприятие за хора с увреждания - Пловдив“ е в съответствие с нормативните актове от по-висока степен, както и с това на европейското законодателство.

В изпълнение на изискванията на Закона на нормативните актове е извършена частична предварителна оценка на въздействието на проекта на подзаконовия нормативен акт.

Проектът на подзаконовия нормативен акт е публикуван на официалната страница на община Пловдив на **22.07.2020г.**

Към публикувания проект е прикачена и частична предварителната оценка на въздействие на проекта на нов Правилник за устройството и дейността на ОП „Социално предприятие за хора с увреждания - Пловдив“.

В рамките на законовия 30-дневен срок, предложенията и становищата по проекта на Правилник за устройството и дейността на ОП „Социално предприятие за хора с увреждания - Пловдив“ ще се публикуват на интернет страницата на община Пловдив и ще бъдат взети в предвид при внасяне на проекта за решение пред Общински съвет - Пловдив.

**Правни основания:** чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, във връзка с чл.3, ал.8, ал.9 и ал.11 и §2 от Раздел VІІ от Наредбата за създаване, управление и контрол върху дейността на общинските предприятия по гл.VІ от ЗОС, във връзка с чл.4, т.5 и чл.7, т.2 от Закона за предприятията на социалната и солидарна икономика, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл. 75, чл. 76, чл. 77 и чл. 79 от АПК.

**ПРОЕКТ ЗА РЕШЕНИЕ:**

1. Приема нов Правилник за устройството и дейността на ОП „Социално предприятие за хора с увреждания - Пловдив“, съгласно Приложение № 1 – неразделна част от настоящето решение.

**Приложения:**

**Приложение № 1 -** нов Правилник за устройството и дейността на ОП „Социално предприятие за хора с увреждания - Пловдив“, неразделна част от настоящия проект на решение, ведно с Приложение № 1 - Структура и числен състав на ОП „Социално предприятие за хора с увреждания - Пловдив“, неразделна част от Правилника.